**21. marts 2013**

**Til uddeling blandt medlemmerne i Skanderborg og Odder**

Tak for sidst til de der var til generalforsamling. Vi synes i kredsstyrelsen, at vi havde en god generalforsamling.

Mit ærinde her er at gøre det helt klart for alle, at der er stor sandsynlighed for, at konflikten bliver til virkelighed umiddelbart efter påske.

Der er møde i forligsinstitutionen fredag den 22. marts kl. 15.30.

Uanset mødets udfald, vil de konfliktberørte medlemmer, som foreningen har mailadresser på i slutningen af påskeferien modtage mail om, hvorvidt konflikten er en realitet eller ej efter påske. Foreningen anbefaler, at vi alle sammen følger udviklingen på hjemmesiden og i medierne.

I tilfælde af konflikt den 2. april, så er planen for dagen, at alle lærere møder fra morgenstunden på egen skole – hvor I sammen konstaterer, at I ikke kan komme til at undervise eleverne.

Når tillidsrepræsentanten vurderer, at nu er det tid at bryde op, så drager alle kredsens lærere til Galten Hallen, Røddikvej 18 I Galten. Hallen ligger lige ved siden af Gyvelhøjskolen.

Der vil blive serveret kaffe og rundstykker.

Kl. 9.30 starter et fællesmøde for alle lærere i kredsen.

Mødet vil fortælle nærmere om, hvad der skal ske under lockouten.

Jeg vil godt appellere til, at vi hjælpes ad med at forklare de kolleger, der evt. er i tvivl om situationens alvor, at vi alle er forpligtede til at deltage i de aktiviteter, som bliver planlagt.

Der er ikke nogen, der får ”lockoutferie”

Lad os benytte lejligheden til at fortælle vidt og bredt, at vi gerne vil undervise, og at vi vil insistere på at gøre det kvalitativt.

Vi skal have mulighed for at forberede os.

Vi ses muligvis 2. april
God påske

På kredsstyrelsens vegne

Venlig hilsen

Bent Eriksen
Kredsformand